b'\n_START_ARTICLE_\nFrankfurter Allgemeine Zeitung\n_START_SECTION_\nIstorija\n_START_PARAGRAPH_\nLaikra\xc5\xa1t\xc4\xaf \xc4\xafsteig\xc4\x97 redaktorius Erich Welter. Pirmasis \xe2\x80\x9eF.A.Z.\xe2\x80\x9c leidimas i\xc5\xa1\xc4\x97jo 1949\xc2\xa0m. lapkri\xc4\x8dio 1 d. Iki 1950\xc2\xa0m. rugs\xc4\x97jo 30 d. laikra\xc5\xa1tis buvo spausdinamas Maince. Tradici\xc5\xa1kai dauguma \xe2\x80\x9eF.A.Z.\xe2\x80\x9c antra\xc5\xa1\xc4\x8di\xc5\xb3 buvo stilizuojamos goti\xc5\xa1ku \xc5\xa1riftu, nuotraukos tituliniame puslapyje nebuvo naudojamos. Nors pasitaikydavo keletas ret\xc5\xb3 i\xc5\xa1im\xc4\x8di\xc5\xb3, pvz., 1990\xc2\xa0m. spalio 4 d. leidime buvo \xc4\xaftraukta nuotrauka, vaizduojanti Vokietijos vienyb\xc4\x97s dien\xc4\x85 i\xc5\xa1kilmingai minin\xc4\x8di\xc4\x85 \xc5\xbemoni\xc5\xb3 mini\xc4\x85 prie\xc5\xa1ais Reichstag\xc4\x85 Berlyne, arba dvi nuotraukos 2001\xc2\xa0m. rugs\xc4\x97jo 12 d. leidime, vaizduojan\xc4\x8dios gri\xc5\xabvant\xc4\xaf Pasaulio prekybos centr\xc4\x85 ir JAV prezident\xc4\x85 George W. Bush._NEWLINE_2000\xc2\xa0m. prad\xc5\xbeioje \xe2\x80\x9eF.A.Z.\xe2\x80\x9c turinys buvo kardinaliai pakeistas, laikra\xc5\xa1tyje atsirado atskiri skyriai Berlyno ir Miuncheno aktualijoms. Ta\xc4\x8diau 2002\xc2\xa0m. \xe2\x80\x9eF.A.Z.\xe2\x80\x9c grup\xc4\x97 patyr\xc4\x97 60,6 mln. eur\xc5\xb3 nuostoli\xc5\xb3. Apie 2004\xc2\xa0m. buvo nutarta atsisakyti individuali\xc5\xb3 skyri\xc5\xb3._NEWLINE_2007\xc2\xa0m. \xe2\x80\x9eF.A.Z.\xe2\x80\x9c pakeit\xc4\x97 savo tradicin\xc4\xaf maket\xc4\x85, prad\xc4\x97dami naudoti spalvotas fotografijas pirmajame puslapyje ir pa\xc5\xa1alindami goti\xc5\xa1k\xc4\x85 \xc5\xa1rift\xc4\x85 i\xc5\xa1 antra\xc5\xa1\xc4\x8di\xc5\xb3, ta\xc4\x8diau pavadinime jis tebeliko naudojamas. Tokia prie\xc5\xa1ingyb\xc4\x97 tradici\xc5\xa1kai nuosaikiam laikra\xc5\xa1\xc4\x8dio maketui susilauk\xc4\x97 kontroversi\xc5\xa1k\xc5\xb3 skaitytoj\xc5\xb3 nuomoni\xc5\xb3. Apie tai 2009\xc2\xa0m. net buvo susuktas komedinis filmas.\n_START_SECTION_\nTira\xc5\xbeas\n_START_PARAGRAPH_\nLaikra\xc5\xa1\xc4\x8dio tira\xc5\xbeas 1992\xc2\xa0m. siek\xc4\x97 382 000 egz. 1993\xc2\xa0m.\xc2\xa0\xe2\x80\x93 391 013 egz. 2001\xc2\xa0m.\xc2\xa0\xe2\x80\x93 409 000 egz. 2003\xc2\xa0m.\xc2\xa0\xe2\x80\x93 382 000 egz. 2007\xc2\xa0m.\xc2\xa0\xe2\x80\x93 382 499 egz.\n_START_SECTION_\n\xc5\xbdym\xc5\xabs bendradarbiai\n_START_PARAGRAPH_\nLaikra\xc5\xa1\xc4\x8dio gyvavimo laikotarpiu prie jo rengimo ir leidimo prisid\xc4\x97jo: Muhammad Asad, Udo Ulfkotte, Joachim Fest, Andrea Petkovic, Daniel Kehlmann, Christian Kracht, Ernst Nolte, Marcel Reich-Ranicki ir kt.'